Title: ระเบียบกรมปศุสัตว์ ว่าด้วยการแสดงความจำนงขอเป็นผู้รับใบอนุญาตแทนกรณีผู้รับใบอนุญาตซึ่งเป็นบุคคลธรรมดาตาย พ.ศ. 2560

ระเบียบกรมปศุสัตว์

ระเบียบกรมปศุสัตว์
ว่าด้วยการแสดงความจำนงขอเป็นผู้รับใบอนุญาตแทนกรณีผู้รับใบอนุญาตซึ่งเป็นบุคคลธรรมดาตาย
พ.ศ. ๒๕๖๐

อาศัยอำนาจตามความในมาตรา ๒๕ วรรคสาม
แห่งพระราชบัญญัติควบคุมการฆ่าสัตว์เพื่อการจำหน่ายเนื้อสัตว์ พ.ศ. ๒๕๕๙
อธิบดีกรมปศุสัตว์จึงวางระเบียบให้ถือปฏิบัติไว้ ดังต่อไปนี้

ข้อ
๑  ระเบียบนี้เรียกว่า ระเบียบกรมปศุสัตว์
ว่าด้วยการแสดงความจำนงขอเป็นผู้รับใบอนุญาตแทนกรณีผู้รับใบอนุญาตซึ่งเป็นบุคคลธรรมดาตาย
พ.ศ. ๒๕๖๐

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ในระเบียบนี้
นายทะเบียนประจำจังหวัด หมายความว่า
ปศุสัตว์จังหวัดหรือปศุสัตว์พื้นที่กรุงเทพมหานคร
ผู้รับใบอนุญาต หมายความว่า
ผู้รับใบอนุญาตประกอบกิจการฆ่าสัตว์ตามพระราชบัญญัติควบคุมการฆ่าสัตว์เพื่อการจำหน่ายเนื้อสัตว์
พ.ศ. ๒๕๕๙
ทายาท หมายความว่า บิดามารดา คู่สมรส
หรือบุตรโดยชอบด้วยกฎหมายของผู้รับใบอนุญาต และให้หมายความรวมถึงบุคคลที่ผู้รับใบอนุญาตได้แสดงเจตนาไว้ในพินัยกรรม

ข้อ
๔  ผู้แสดงความจำนงขอเป็นผู้รับใบอนุญาตที่ประสงค์จะประกอบกิจการแทนผู้รับใบอนุญาตซึ่งเป็นบุคคลธรรมดาที่ถึงแก่ความตาย
ต้องมีคุณสมบัติดังนี้
(๑)
มีอายุไม่ต่ำกว่ายี่สิบปีบริบูรณ์
(๒)
มีถิ่นที่อยู่ในประเทศไทย
(๓)
ไม่เป็นบุคคลล้มละลาย
(๔)
ไม่เคยได้รับโทษจำคุกโดยคำพิพากษาถึงที่สุดให้จำคุก เพราะกระทำความผิดทางอาญา เว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ
หรือพ้นโทษมาแล้วไม่น้อยกว่าสองปี
(๕)
ไม่เป็นบุคคลวิกลจริต คนไร้ความสามารถ หรือคนเสมือนไร้ความสามารถ

ข้อ
๕  หากมีทายาทหลายคนให้แนบหนังสือยินยอมขอทายาทอื่น
ๆ หรือคำสั่งศาลเป็นผู้จัดการมรดก

ข้อ
๖  ทายาทหรือผู้จัดการมรดกที่ประสงค์จะประกอบกิจการแทนผู้รับใบอนุญาตให้ยื่นคำขอแสดงความจำนงขอเป็นผู้รับใบอนุญาตแทนกรณีผู้รับใบอนุญาตซึ่งเป็นบุคคลธรรมดาตายต่อนายทะเบียนประจำจังหวัดภายในเก้าสิบวันนับแต่วันที่ผู้รับใบอนุญาตตายตามแบบที่กรมปศุสัตว์กำหนด

ข้อ
๗  เมื่อทายาทหรือผู้จัดการมรดกที่ประสงค์จะประกอบกิจการแทนผู้รับใบอนุญาตได้ชำระค่าธรรมเนียมตามกฎกระทรวงที่ออกตามความในกฎหมายว่าด้วยการควบคุมการฆ่าเพื่อการจำหน่ายเนื้อสัตว์แล้ว
ให้นายทะเบียนประจำจังหวัดจดแจ้งชื่อทายาทหรือผู้จัดการมรดกผู้เข้าประกอบกิจการแทนผู้รับใบอนุญาตในใบอนุญาตฉบับเดิม
โดยให้ขีดฆ่าชื่อผู้รับใบอนุญาตเดิมออกพร้อมทั้งลงลายมือชื่อนายทะเบียนประจำจังหวัดกำกับ
และให้กำกับคำว่า รับโอน ไว้ที่ด้านหน้ามุมบนด้านขวามือพร้อมทั้งระบุวัน
เดือน ปี ที่จดแจ้งชื่อไว้ด้วย
เมื่อนายทะเบียนประจำจังหวัดดำเนินการตามวรรคแรกเรียบร้อยแล้ว
ให้รายงานอธิบดีหรือผู้ซึ่งอธิบดีมอบหมายทราบ

ข้อ
๘  ใบอนุญาตที่ได้จากการรับโอนนั้น
ให้ใช้ต่อไปได้จนกว่าใบอนุญาตเดิมสิ้นอายุ

ประกาศ ณ วันที่ ๒๘
มิถุนายน พ.ศ. ๒๕๖๐
อภัย  สุทธิสังข์
อธิบดีกรมปศุสัตว์

[เอกสารแนบท้าย]

๑. กรมปศุสัตว์แบบคำขอแสดงความจำนงขอเป็นผู้รับใบอนุญาตแทนกรณีผู้รับใบอนุญาตซึ่งเป็นบุคคลธรรมดาตาย
(แบบ ปฆ. ๓)

(ดูข้อมูลจากภาพกฎหมาย)

พรวิภา/ภวรรณตรี/จัดทำ
๗ สิงหาคม ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๑๙๘ ง/หน้า ๑/๓ สิงหาคม ๒๕๖๐